Наставно-научном већу

у проширеном саставу

Филозофског факултета

Универзитета у Нишу

**ПРОГРАМ КАНДИДАТУРЕ ЗА ИЗБОР ДЕКАНА**

**мај 2016. године**

**Кандидаткиња проф. др Татјана Пауновић**

У протеклом периоду, управа Филозофског факултета водила је динамичну развојну политику. Акредитовани су нови студијски програми, заокружени циклуси три нивоа студија за готово све студијске области, и постављена одлична основа за даљи развој обе главне дисциплине на Факултету – филолошких и друштвено-хуманистичких наука. Много је уложено у развој научно-истраживачке делатности, како кроз научне пројекте тако и организовањем научних скупова који су значајно допринели угледу Факултета у научној заједници. Издавачка делатност постала је један од главних стубова наставног и научног рада, а технички и материјални услови за рад многоструко су побољшани, захваљујући, између осталог, и ангажовању наставника и сарадника Факутлета на различитим пројектима, домаћим и међународним, истраживачким и развојним.

Уверена сам да је у најбољем интересу Филозофског факултета да и у наредном периоду следи такву, развојну и динамичну политику, па стога и наш програм рада у трогодишњем мандату обухвата све главне области живота и рада на Факултету:

1. **Настава**

* Нови циклус акредитације и унапређење квалитета студијских програма.
* Плански кадровски развој свих департмана.
* Развој нових, модерних студијских програма на иницијативу већа департмана.

1. **Наука**

* Научни пројекти – национални и међународни.
* Научни скупови – подржати иницијативе департмана.
* Публиковање научних часописа. Даљи развој издавачке делатности.
* Финансијска подршка научном раду – трошкови учешћа на научним скуповима у земљи и иностранству на досадашњем или вишем нивоу.
* Развој научног подмлатка.

1. **Међународна сарадња**

* Научни рад, размена предавача и студената, заједничке публикације.
* Програми мобилности студената, наставника и сарадника

1. **Остали аспекти рада Факултета**

* Материјално-технички услови рада на Факулетету.
* Решавање проблема простора, ослобађање простора који користи ПМФ
* Унапређивање организације и рада стручних служби и ненаставног особља.
* Финансијска стабилност у функционисању Факултета.
* Сарадња са Студентским парламентом и студентским организацијама.
* Унапређивање квалитета и самовредновање.
* Друштвена улога и одговорност Филозофског факултета.

**Продекански тим**

Будући да је Филозофски факултет прави универзитет у малом, и да се у протеклом периоду вишеструко увећао не само обим свих послова и активности на Факултету, већ, што је још важније, и њихова сложеност, захтевност и потреба за координацијом различитих тела, органа и појединаца у реализацији активности, предлажем **продекански тим од четири члана.** Таква пракса већ постоји на факултетима нашег Универзитета, углавном онима који, као Филозофски факултет, имају сложенију структуру (Факултет спорта – 4 продекана, ГАФ – 4 продекана, Медицински факултет – 7 продекана). Сваког од предложених ресорних продекана препоручује досадашњи рад и професионални профил:

* **За ресор финансија, акредитације, и праћење квалитета:** **проф. др Драгана Захаријевски** – управница Департмана за социологију, са изузетно великим искуством у руковођењу (катедрама, департманом, центрима, пројектима), и искуством стеченим учешћем у раду различитих стручних и организационих тела Факултета и Универзитета, као што је Комисија за проверу испуњености услова за избор у звања наставника. Руководила је припремом акредитације више студијских програма у оба циклуса акредитације.
* **За ресор наставе: доц. др Бисера Јевтић,** управница Департмана за педагогију, јер су управо педагошки принципи темељ добре организације наставне делатности. Она је такође била и председница Комисије за квалитет на Факултету, што је препорука за рад на даљем унапређењу квалитета наставе.
* **За ресор науке и издаваштва: проф. др Бобан Арсенијевић,** професор са богатим искуством на међународним научноистраживачким пројектима и програмима, учешћем у међународним комисијама за оцену и одбрану докторских дисертација, и врхунским научним публикацијама.
* **За ресор међународне сарадње: доц. др Зоран Димић,** управник Департмана за филозофију, наставник са искуством из прве руке на међународним пројектима мобилности у протеклом периоду, и са одличним познавањем функционисања за нас тренутно најважнијих пројеката међународне сарадње.

Будући да за то нема препрека нити у нашем Статуту, нити у закону, нити у финансијском оквиру пословања Факултета, уверена сам да би тим који предлажем управо у оваквом саставу могао да обезбеди да у дело спроведемо све планиране активности, и да допринесе даљем развоју нашег Факултета и нашег угледа у академској заједници.

У Нишу,

18. маја 2016. године

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Татјана Пауновић